১৯ মার্চ পৃথিবীর আলো দেখবেন সুনীতারা

ওয়েব ডেস্ক: গিয়েছিলেন এক সপ্তাহের জন্য। তারপর থেকে আটকে মহাকাশে। মহাশূন্যেই ঘুরেছে জীবন ঘড়ি। আত্মীয়, শুভাকাঙ্খী সব কিছু থেকে দূরে। অদম্য মনোবলকে সঙ্গী করে টিকে থেকেছেন। কবে তাঁরা ফিরতে পারবেন এটা জানতে কৌতূহলী সারা বিশ্ব। তাঁদের ফেরাতে একের পর এক মিশন ব্যর্থ হয়েছে। অবশেষে সেখান থেকেই প্রযুক্তির সাহায্যে সুনীতারা জানিয়ে দিলেন, তাঁরা ফিরবেন আগামী ১৯ মার্চ। ভারতীয় বংশোদ্ভূত মহাকাশচারী সুনীতা উইলিয়ামস (Sunita Williams) ও বুচ উইলমোর (Butch Wilmore) ক্রু টেনে ফিরবেন।

সুনীতারা আন্তর্জাতিক স্পেস স্টেশনে (International Space Station) আট মাস আটকে রয়েছেন। গত বছর জুন মাসে এক সপ্তাহের জন্য মহাকাশে গিয়েছিলেন। বোয়িং স্টারলাইনারের ক্যাপসুলে তাঁদের ফেরার কথা ছিল। যান্ত্রিক ত্রুটির জন্য তা সম্ভব হয়নি। এর মধ্যে অনেক প্রতিকূলতার সম্মুখীন হতে হয়েছে সুনীতাদের। তবে তারই মধ্যে গত জানুয়ারিতে সুনীতা ৬২ ঘণ্টা ৬ মিনিট স্পেসওয়াক করেছেন। এর আগে একমাত্র মহিলা মহাকাশচারী পেগি হুইটসনস ৬০ ঘণ্টা ২১ মিনিট স্পেসওয়াক করেন।